text: Træner Jan Leslie stopper øjeblikkeligt i Ribe-Esbjerg
  29 november 2017 kl. 16.15
  Jan Leslie stopper som cheftræner i Ribe-Esbjerg. Sune Agerschou overtager modvilligt trænergerningen.
  Håndboldklubben Ribe-Esbjerg HH skal på jagt efter en ny cheftræner.
  Onsdag er cheftræner Jan Leslie stoppet i klubben med øjeblikkelig virkning, da han mener, at der skal nye input til, hvis holdet skal klatre væk fra den noget skuffende placering som tredjesidst i herrernes bedste håndboldrække.
  Det oplyser klubben i en pressemeddelelse.
  Både bestyrelsen og spillertruppen erklærer sig enig i, at der skal en ny træner til at føre klubben videre.
  I første omgang er valget faldet på den tidligere topmålmand Sune Agerschou, der er formand for eliteudvalget i klubben.
  - Den opgave tager jeg på mig, men det er ikke mit ønske, siger Agerschou.
  Ifølge JydskeVestkysten har man allerede en mere permanent løsning klar. Ifølge avisen bliver det fremover den svenske håndboldlegende Magnus Andersson, som bliver cheftræner i Ribe-Esbjerg.
  Andersson er i øjeblikket på ferie på den indonesiske ø Bali, skriver avisen.
  